INSPIRATION TIL DEBATINDLÆG
SKAL DIN PENSIONSOPSPARING UNDERSTØTTE ULOVLIGE BOSÆTTELSER?
Vi bør tage et opgør med, hvordan danske pensionspenge bliver investeret. I dag har næsten alle danske pensionsselskaber investeringer i virksomheder, der ifølge FN er involveret i aktiviteter i de ulovlige israelske bosættelser på Vestbredden. Det betyder, at din pensionsopsparing er med til at understøtte bosættelserne økonomisk.
Det skal der laves om på! FN’s Internationale Domstol har klart og tydeligt fastslået, at Israels bosættelser på palæstinensisk land er ulovlige. Den palæstinensiske befolkning fordrives fra deres land, udsættes for diskrimination, vold og drab, når bosætterne rykker ind. Folketinget har vedtaget, “at man ikke i aftaler med EU eller via danske offentlige eller private engagementer bør give bosættelser forbedrede økonomiske muligheder eller på nogen måde legimitere besættelsen.” Og de danske pensionsselskaber har alle ansvarlighedspolitikker, der forpligter dem til at undgå negative indvirkninger på andres menneskerettigheder.
Pædagogernes Pension (PBU) har allerede taget konsekvensen. I august 2025 frasolgte de alle deres investeringer i virksomheder, der profiterer af Israels bosættelser. En stærk og vigtig beslutning.
Men de andre danske pensionsselskaber tøver stadig. Mellemfolkeligt Samvirke dokumenterede i begyndelsen af 2025, at der samlet set var investeret for 5,2 milliarder i virksomheder, der er involveret i aktiviteter i bosættelserne. PBU har trukket 900 millioner ud – men nu skal vi have resten af pensionsselskaberne med. Hvad venter de på?

